b'\n_START_ARTICLE_\nMaa aikojen alussa\n_START_SECTION_\nVersiot\n_START_PARAGRAPH_\nElokuvan teatteri/VHS/Laserdisc/DVD -versioista on leikattu useita minuutteja materiaalia, mutta t\xc3\xa4ysi leikkaamaton versio on esitetty Suomen TV:ss\xc3\xa4 vuonna 1998 MTV3 -kanavalla. Leikkauksista johtuen muun muassa elokuvan lopetus eroaa huomattavasti alkuper\xc3\xa4isest\xc3\xa4: Pikkutassu ei l\xc3\xb6yd\xc3\xa4 Suurta laaksoa elokuvan lopussa kuten leikatussa versiossa n\xc3\xa4kyy, vaan h\xc3\xa4n l\xc3\xb6yt\xc3\xa4\xc3\xa4 sen yksin jo heti sen j\xc3\xa4lkeen kun on tapellut Seran kanssa, ja palaa sen j\xc3\xa4lkeen hakemaan muita._NEWLINE_Kaiken kaikkiaan leikkaukset veiv\xc3\xa4t elokuvasta noin 11 minuuttia materiaalia, alkuper\xc3\xa4isen pituuden ollessa noin 80 minuuttia (PAL-standardilla noin 75 minuuttia).\n_START_SECTION_\nTarina\n_START_PARAGRAPH_\nElokuvan tarina kerrotaan vastasyntyneen apatosauruksen, Pikkutassun kautta. Dinosaurukset vaeltavat laumassa pois elottomaksi kuivuneesta kotilaaksostaan. Matkan alussa Ter\xc3\xa4v\xc3\xa4hammas (Tyrannosaurus rex) hy\xc3\xb6kk\xc3\xa4\xc3\xa4 ja Pikkutassun \xc3\xa4iti yritt\xc3\xa4\xc3\xa4 taistella sit\xc3\xa4 vastaan mutta saa surmansa, joten Pikkutassun on yksin selviydytt\xc3\xa4v\xc3\xa4 matkasta Suureen laaksoon, miss\xc3\xa4 kaikille riitt\xc3\xa4\xc3\xa4 vett\xc3\xa4 ja ruokaa vuosiksi eteenp\xc3\xa4in. Matkalla Pikkutassu kohtaa nelj\xc3\xa4 muuta eksynytt\xc3\xa4 dinosauruksenpoikasta (Alli, Petri, Sera ja Piikki), ja vaikka kaikki viisi ovat eri lajia, ne ymm\xc3\xa4rt\xc3\xa4v\xc3\xa4t, ett\xc3\xa4 vain yhdess\xc3\xa4 ne voivat selviyty\xc3\xa4 vaarallisesta matkasta.'